**Trattenimento dell'autore in villa**

Sont a Lesma sol solett
par fà in cunt cont i Massé;
bella vista e loeugh quiett
da descorr cont i pensé.

La mattina sto giò tard
fin che 'l Só me ven adoss,
fin che 'l Coeugh moeuv i leccard
e son stracch de stà in reposs.

A fà i cunt cont i Ficciaver
no me casc parchè g'ho pairo,
e sto in lègg cuntand i traver
e fagand castij in l'airo.

Pens c'ho pers Messé, Madonna;
Padr'e Mader hin andà,
ë on fioeù sent c'al tontonna,
c'al vorravv ess marià.

L'ha rason. Vegna ona Noeura
da spend poch e fà legria;
bon dotton, bonna fïoeura,
e poeù fang da spassamm via.

Ghe averà pur grand amor
la mia Donna ch'è inscì tendera
l'andarà tutt in savor
comè on pomm còtt in la scendera.

Ma mì allora saró al fin,
fors anch no saró vivv;
oh chilò casca l'Asnin
tura via pensé cattivv.

(…………….)

In vestimm co 'l có a stondera
cinqu Pater barbott al pù,
e desmentegh volontera
l'Orazion de pensagh sù.

Mezz vestì, se el temp l'è bell
vo in zardin a peccenamm
e chì m'applich a i budell
ascoltand s'al me ven famm.

Sent in quest sonà la Gesa
e mì vo corrend a Messa
e me par che poch me pesa
quand el Prevet dis in pressa.

Finì Messa, on pó de sciansc
s'usa fà su 'l scimiterij;
ma chilò de Donn che piansc
me s'incontra on tribulerij.

(……….)

Corr a cà quand el reloeurij
alla famm l'è squas arent,
e sentend c'ho voeuij el coeurij
prest me sett e ghe dó dent.

Rost de ravv, less de fasoeù
co 'l có bass ghe dó de bon,
e dell'uga del poggioeù
fó a mità co' i galavron.

(………)

Quand me sentij che son pien,
Levij su, foo soltarji,
Che in quell'ora par stà ben,
No ghe voeur domà legrij.

Cont el có tutt soregatt.
Vò par voeulta bescantand;
Tugg diraven: Che vegg matt,
Sant Vízenz ve'l raccomand.

Se in d'i oeugg sent i formigh,
On sognin no'l me despias,
Piant el ronch e me'n pizzigh
On' oretta in santa pas.

Me dessed, e sent el có.
Che balord no'l voeur alzass,
E mí subet te ghe fò
El remedij d'andà a spass.

Ma no pass i coerenz,
Che no son gran sgambettista;
Vó dondand e ben sovenz
Fó settin par god la vista:

Ved pianura, e ved se vuij
Bosch, laghitt, mont e collina;
Terr da lonsg come freguij
Su ona tavora turchina.

Oh chí sí me ven caprizij
Da crià, ma crià fort:
O Signor, fé tant delizi
Par on omm che ve da tort.

Hí rason se mandé i guerr,
Doveressevv sponsg pú fiss;
A no amavv semm, pesg che ferr,
A favv tort semm pesg che biss.